CELEX: 62018TN0723
Language: sk
Date: 2018-12-07 00:00:00
Title: Vec T-723/18: Žaloba podaná 7. decembra 2018 – Barata/Parlament

25.2.2019   
            
            
               SK
            
            
               Úradný vestník Európskej únie
            
            
               C 72/32
            
         
      Žaloba podaná 7. decembra 2018 – Barata/Parlament
      (Vec T-723/18)
      (2019/C 72/41)
      Jazyk konania: angličtina
      
         Účastníci konania
      
      
         Žalobca: João Miguel Barata (Evere, Belgicko) (v zastúpení: G. Pandey, D. Rovetta a V. Villante, lawyers)
      
         Žalovaný: Európsky parlament
      
         Návrhy
      
      Žalobca navrhuje, aby Všeobecný súd:
      
                  —
               
               
                  po prvé zrušil rozhodnutie generálneho sekretariátu Európskeho parlamentu z 23. júla 2018, ktorým boli zamietnuté sťažnosti žalobcu podľa článku 90 ods. 2 Služobného poriadku úradníkov Európskej únie, podané 2. februára 2018 a 13. apríla 2018,
               
            
                  —
               
               
                  po druhé zrušil rozhodnutie riaditeľa oddelenia ľudských zdrojov z 22. marca 2018, ktorým bolo odmietnuté preskúmanie žiadosti žalobcu o účasť v systéme vzdelávania v rámci certifikácie v roku 2017 a ktorým bol skutočne vylúčený z certifikácie v roku 2017,
               
            
                  —
               
               
                  po tretie zrušil rozhodnutia riaditeľa oddelenia ľudských zdrojov z 8. decembra 2017 a z 21. decembra 2017, ktorými bola žiadosť žalobcu považovaná za neprípustnú len z dôvodu chýbajúceho obsahu v jeho žiadosti na účely vzdelávacieho programu v rámci certifikácie v roku 2017,
               
            
                  —
               
               
                  po štvrté zrušil rozhodnutie Parlamentu z 1. marca 2018, ktorým boli žalobcovi oznámené všeobecné výsledky a ktorým nebol zahrnutý do zoznamu vybraných úradníkov na účely certifikácie v roku 2017 z dôvodu neprípustnosti žiadosti,
               
            
                  —
               
               
                  po piate zrušil interné oznámenie o vyhlásení výberového konania z 22. septembra 2017 oznámené zamestnancom,
               
            
                  —
               
               
                  a napokon zrušil výsledný návrh zoznamu úradníkov vybraných na účely účasti na vzdelávacom programe uvedenom vyššie,
               
            
                  —
               
               
                  v prípade potreby vyhlásil, že článok 90 služobného poriadku je v prejednávanom prípade neplatný a neuplatniteľný podľa článku 277 Zmluvy o fungovaní Európskej únie.
               
            
         Dôvody a hlavné tvrdenia
      
      Na podporu svojej žaloby žalobca uvádza štyri žalobné dôvody.
      
                  1.
               
               
                  Prvý žalobný dôvod je založený na porušení povinnosti uviesť odôvodnenie, porušení článku 25 služobného poriadku a porušení článku 296 Zmluvy o fungovaní Európskej únie.
               
            
                  2.
               
               
                  Druhý žalobný dôvod je založený na porušení zásad proporcionality a riadnej správy vecí verejných, porušení práva na obhajobu a práva žalobcu byť vypočutý, a teda porušení článku 41 Charty základných práv Európskej únie.
               
            
                  3.
               
               
                  Tretí žalobný dôvod je založený na porušení povinnosti správneho úradného postupu podľa článku 41 Charty základných práv Európskej únie a tiež na zjavne nesprávnom posúdení.
               
            
                  4.
               
               
                  Štvrtý žalobný dôvod je založený na porušení článkov 1, 2, 3 a 4 nariadenia č. 1/58 (1) a ďalej na porušení zásad rovnosti zaobchádzania a zákazu diskriminácie.
               
            
         (1)  Nariadenie č. 1 z 15. apríla 1958 o používaní jazykov v Európskom hospodárskom spoločenstve (Ú. v. 17, 1958. s. 385; Mim. vyd. 01/001, s. 3).